14 Bana, le lona lo tshwanetse go nna “bonya go bua,” lo sa ganetse ka bonako fela se batsadi ba lona ba se buang, ka gonne Modimo o ba neile boikarabelo jwa gore ba lo thapise. (Dia. 22:6) Ba ka tswa ba ile ba diragalelwa ke dilo tse di lo diragalelang gone jaanong. Mo godimo ga moo, ba ikwatlhaela diphoso tse ba di dirileng fa ba sa ntse ba le basha mme ba batla go go sireletsa gore le wena o se ka wa dira diphoso tse di tshwanang. Ka jalo, leba batsadi ba gago e le ditsala e seng baba; e le bagakolodi, e seng batho ba ba kgatlhanong le wena. (Bala Diane 1:5.) “Tlotla rrago le mmago” mme o ba bontshe gore o a ba rata fela jaaka le bone ba go rata. Seno se tla dira gore go nne motlhofo gore ba go ‘godisetse mo kotlhaong le mo taolong ya mogopolo ya ga Jehofa.’—Baef. 6:2, 4.